 NA COLLINS OMULO WAZIRI wa Utalii, Dkt Alfred Mutua anatazamiwa kuchunguzwa kuhusu mabilioni ya pesa alipokuwa gavana wa Machakos kwa miaka 10. Haya yameibuka kutokana na ripoti iliyotolewa na Mkaguzi Mkuu wa Hesabu za Serikali, Nancy Gathungu, iliyofichua usimamizi mbaya wa fedha za umma wakati wa utawala wa Dkt Mutua, Kaunti ya Machakos. Kamati ya Seneti inayochunguza ripoti ya Mkaguzi Mkuu ya bajeti iliyokamilika Juni 2022, imeitaka EACC kumulika kwa makini ukiukaji wa sheria kuhusu fedha wakati wa utawala wa Dkt Mutua. Kamati ya Seneti kuhusu Fedha za Umma inayoongozwa na Seneta Moses Kajwang’ ilitaja ufisadi huo kama “miaka 10 ya filamu ya afrosinema” ikisema kuwa Dkt Mutua aliacha miradi iliyokwama ya zaidi ya Sh1.18 bilioni, malimbikizi ya madeni ya jumla ya Sh3.1 bilioni na ada za huduma za kisheria zinazozingirwa na utata kiasi cha Sh1.14 bilioni. Kulingana na Bi Gathungu, serikali ya Kaunti iliendelea kutumia huduma za kisheria kutoka nje kinyume na sheria huku kaunti hiyo inayoandamwa na zaidi ya kesi 400 ikizidi kukamuliwa na mashirika ya kisheria. Isitoshe, malimbikizi ya kaunti hiyo kuhusu riba na gharama za kesi yalifikia jumla ya Sh172.3 milioni kwa kukosa kulipwa kwa wakati. Idara ya Afya na Huduma za Dharura Kaunti hiyo vilevile ililipa Sh23.4 milioni kinyume cha sheria kugharamia riba na huduma za sheria. 